[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 11.1.2006

SEC(2006) 21 τελικό

Σύσταση για

ΣΥΣΤΑΣΗ ΤΟΥ ΣΥΜΒΟΥΛΙΟΥ

με σκοπό να τερματιστεί η κατάσταση υπερβολικού δημοσιονομικού ελλείμματος

(υποβάλλεται από την Επιτροπή)

Σύσταση για

ΣΥΣΤΑΣΗ ΤΟΥ ΣΥΜΒΟΥΛΙΟΥ

με σκοπό να τερματιστεί η κατάσταση υπερβολικού δημοσιονομικού ελλείμματος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 7,

τη σύσταση της Επιτροπής,

Εκτιμώντας τα ακόλουθα:

1. Το άρθρο 104 της Συνθήκης θεσπίζει διαδικασία υπερβολικού ελλείμματος (ΔΥΕ) προκειμένου να εξασφαλισθεί ότι τα κράτη μέλη αποφεύγουν τα υπερβολικά ελλείμματα ή ότι τα διορθώνουν εφόσον προκύπτουν.

2. Δυνάμει του σημείου 5 του Πρωτοκόλλου για ορισμένες διατάξεις που αφορούν το Ηνωμένο Βασίλειο της Μεγάλης Βρετανίας και της Βόρειας Ιρλανδίας η υποχρέωση που υφίσταται βάσει του άρθρου 104 παράγραφος 1 της Συνθήκης, περί αποφυγής των υπερβολικών ελλειμμάτων γενικής κυβέρνησης δεν ισχύει για το Ηνωμένο Βασίλειο παρά μόνον εφόσον εισέλθει στο τρίτο στάδιο της οικονομικής και νομισματικής ένωσης[1]. Ενόσω βρίσκεται στο δεύτερο στάδιο της οικονομικής και νομισματικής ένωσης, το Ηνωμένο Βασίλειο οφείλει, δυνάμει του άρθρου 116 παράγραφος 4 της Συνθήκης, να προσπαθήσει να αποφεύγει τα υπερβολικά δημοσιονομικά ελλείμματα.

3. Στόχος του Συμφώνου Σταθερότητας και Ανάπτυξης είναι η υγιής δημοσιονομική κατάσταση, ως μέσο ενίσχυση των συνθηκών για σταθερότητα των τιμών και για ισχυρή διατηρήσιμη ανάπτυξη με σκοπό τη δημιουργία απασχόλησης.

4. Το Συμβούλιο αποφάσισε στις [24 Ιανουαρίου 2006], σύμφωνα με το άρθρο 104 παράγραφος 6 της Συνθήκης, ότι στο Ηνωμένο Βασίλειο υφίσταται υπερβολικό έλλειμμα.

5. Βάσει του άρθρου 104 παράγραφος 7 της Συνθήκης και του άρθρου 3 του κανονισμού (ΕΚ) αριθ. 1467/97 του Συμβουλίου για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος[2] (που αποτελεί μέρος του συμφώνου σταθερότητας και ανάπτυξης), πρέπει να απευθύνει, ταυτόχρονα, στο ενδιαφερόμενο κράτος μέλος σύσταση για τερματισμό της κατάστασης υπερβολικού ελλείμματος εντός συγκεκριμένης περιόδου. Η σύσταση πρέπει να καθορίζει μέγιστη προθεσμία έξι μηνών εντός της οποίας τα υπόψη κράτη μέλη οφείλουν να λάβουν αποτελεσματικά διορθωτικά μέτρα, καθώς και μια άλλη προθεσμία για τη διόρθωση του υπερβολικού ελλείμματος η οποία πρέπει να έχει ολοκληρωθεί εντός του έτους (δημοσιονομικού έτους στην περίπτωση του Ηνωμένου Βασιλείου) που έπεται εκείνου κατά το οποίο διαπιστώθηκε το υπερβολικό έλλειμμα, εκτός εάν συντρέχουν ειδικές περιστάσεις. Προκειμένου να αποφασισθεί εάν συντρέχουν ειδικές περιστάσεις, πρέπει να ληφθούν δεόντως υπόψη "σχετικοί παράγοντες" οι οποίοι διευκρινίζονται στο άρθρο 2 παράγραφος 3 του κανονισμού (ΕΚ) αριθ. 1467/07. Το άρθρο 3 παράγραφος 4 του κανονισμού (ΕΚ) αριθ. 1467/07 ορίζει επίσης ότι σε μια σύσταση για τη διόρθωση υπερβολικού ελλείμματος το Συμβούλιο καλεί το ενδιαφερόμενο κράτος μέλος να επιτύχει ελάχιστη ετήσια βελτίωση, ύψους τουλάχιστον 0,5 % του ΑΕΠ ως σημείο αναφοράς.

6. Η Επιτροπή, στις φθινοπωρινές προβλέψεις του 2005, αναφέρει ότι εάν οι πολιτικές παραμείνουν αμετάβλητες το έλλειμμα γενικής κυβέρνησης θα αυξηθεί από 3,2 % του ΑΕΠ το οικονομικό έτος 2004/05 σε 3,4 % το 2005/06, προτού μειωθεί σε 3,2 % το 2006/07 και σε 3,0 % το 2007/08. Η αύξηση του πραγματικού ΑΕΠ μετά από το 3,2% το 2004, θα επιβραδυνθεί σε 1,6% το 2005 προτού ανακάμψει σε 2,3% το 2006 και σε 2,8% το 2007. Λαμβάνοντας υπόψη την κυκλική θέση όπως εξελίχθηκε από θετικό κενό παραγωγής το 2004 σε αρνητικό το 2005, το κυκλικά προσαρμοσμένο έλλειμμα προβλέπεται ότι θα μειωθεί από 3½% του ΑΕΠ το 2004 σε ποσοστό κατά τι ανώτερο του 3% του ΑΕΠ το 2005. Στη συνέχεια, εξαιτίας της διεύρυνσης του αρνητικού κενού παραγωγής το 2006, το κυκλικά προσαρμοσμένο έλλειμμα προβλέπεται ότι θα συνεχίσει να μειώνεται βαθμιαία, συρρικνούμενο σε ποσοστό κατά τι ανώτερο του 2½% του ΑΕΠ το 2007. Ως συνέπεια της ύπαρξης σημαντικών πραγματικών και προβλεπόμενων πρωτογενών ελλειμμάτων, το ακαθάριστο χρέος γενικής κυβέρνησης προβλέπεται ότι θα αυξηθεί από 40,8% του ΑΕΠ το οικονομικό έτος 2004/05 σε 44½% του ΑΕΠ το 2007/08.

7. Μετά τη δημοσίευση των φθινοπωρινών προβλέψεων των υπηρεσιών της Επιτροπής, το Ηνωμένο Βασίλειο εξήγγειλε δημοσιονομικά μέτρα στην προκαταρκτική έκθεση για τον προϋπολογισμό (Pre-Budget Report) που υποβλήθηκε στο Κοινοβούλιο της χώρας στις 5 Δεκεμβρίου 2005. Σε καθαρούς όρους, οι αρχές του Ηνωμένου Βασιλείου υπολογίζουν ότι το κόστος των εν λόγω μέτρων σε σύγκριση με το σενάριο της εξαγγελθείσας πολιτικής (όπως λαμβάνεται υπόψη στις φθινοπωρινές προβλέψεις), αντιπροσωπεύει χαλάρωση της δημοσιονομικής πολιτικής κατά 0,1 εκατοστιαίας μονάδας του ΑΕΠ για το τρέχον οικονομικό έτος και σύσφιξή της κατά 0,1 εκατοστιαίας μονάδας του ΑΕΠ για το οικονομικό έτος 2006/07. Λαμβάνοντας υπόψη τα εν λόγω μέτρα, το σύνολο των οποίων έχει διαρθρωτικό χαρακτήρα, [η Επιτροπή] εξακολουθεί να θεωρεί ότι το έλλειμμα έως το 2006/07 θα υπερβεί το 3% του ΑΕΠ και ότι το 2006/07 θα διαμορφωθεί σε 3,1 % του ΑΕΠ. Στην προκαταρκτική έκθεση για τον προϋπολογισμό, οι αρχές του Ηνωμένου Βασιλείου αναμένουν έλλειμμα κατώτερο του 3% το 2006/07.

8. Στην περίπτωση του Ηνωμένου Βασιλείου, το συμπέρασμα ότι οι σχετικοί παράγοντες, όπως διευκρινίζονται στο άρθρο 2 παράγραφος 3 του κανονισμού ΕΚ αριθ. 1467/97 και εξετάζονται στην έκθεση την οποία συνέταξε η Επιτροπή δυνάμει του άρθρου 104 παράγραφος 3, είναι καθεαυτοί σχετικά ευνοϊκοί, δεν συνεπάγεται την ύπαρξη ειδικών περιστάσεων που δικαιολογούν την απόκλιση από την προκαθορισμένη προθεσμία διόρθωσης του ελλείμματος. Συγκεκριμένα, ενώ το αρνητικό κενό παραγωγής αναμένεται ότι θα διευρυνθεί μεταξύ 2005 και 2006 πλησιάζοντας το ½%, η παραγωγή στις φθινοπωρινές προβλέψεις των υπηρεσιών της Επιτροπής αναμενόταν ότι θα ενισχυθεί από τα τέλη του 2005 με ανάπτυξη περίπου σε επίπεδο τάσης από το 2006 και έπειτα. Τα μέτρα που εξαγγέλλονται στην προκαταρκτική έκθεση για τον προϋπολογισμό δεν επηρεάζουν σοβαρά το εν λόγω προφίλ ανάπτυξης. Στις φθινοπωρινές προβλέψεις των υπηρεσιών της Επιτροπής αναμένεται η βελτίωση του κυκλικά προσαρμοσμένου ελλείμματος κατά 0,3 εκατοστιαίας μονάδας του ΑΕΠ μεταξύ 2005 και 2006. Η βελτίωση αναμένεται να αυξηθεί σε 0,4 εκατοστιαίας μονάδας του ΑΕΠ με τα μέτρα της προκαταρκτικής έκθεσης για τον προϋπολογισμό. Επομένως, βάσει των πολιτικών που έχουν εξαγγελθεί, προβλέπεται ότι η αύξηση της παραγωγής θα παραμείνει αρκετά έντονη μέσα σε ένα πλαίσιο συγκρατημένης βελτίωσης του κυκλικά προσαρμοσμένου ελλείμματος. Ωστόσο, το πραγματικό έλλειμμα θα διατηρηθεί σε επίπεδο κάπως υψηλότερο από την τιμή αναφοράς. Με βάση το σενάριο αυτό, η εφαρμογή της απαιτούμενης ετήσιας βελτίωσης του ελλείμματος τουλάχιστον κατά 0,5 % του ΑΕΠ, απαιτεί μόνον μια μικρή πρόσθετη δημοσιονομική προσπάθεια. Ως εκ τούτου, εξαιτίας του ότι η συνολικές επιδόσεις του Ηνωμένου Βασιλείου παραμένουν αρκετά ικανοποιητικές και η διαρθρωτική βελτίωση του αποτελέσματος στα δημόσια οικονομικά της χώρας η οποία απαιτείται προκειμένου να τερματισθεί η κατάσταση υπερβολικού ελλείμματος είναι σχετικά μικρή, η δημοσιονομική διόρθωση πρέπει να ολοκληρωθεί το αργότερο έως το οικονομικό έτος 2006/07

9. Εν γένει, κατά την άποψη του Συμβουλίου τα μέτρα δημοσιονομικής εξυγίανσης θα πρέπει να εξασφαλίζουν τη μόνιμη βελτίωση του οικονομικού αποτελέσματος της γενικής κυβέρνησης, ενώ παράλληλα να αποσκοπούν στη βελτίωση της ποιότητας των δημόσιων οικονομικών της χώρας και στην ενίσχυση του αναπτυξιακού δυναμικού της οικονομίας της. Η δημοσιονομική διόρθωση στο Ηνωμένο Βασίλειο πρέπει να ανταποκρίνεται στους στόχους αυτούς.

ΣΥΝΙΣΤΑ:

- Στις αρχές του Ηνωμένου Βασιλείου: να τερματίσουν την παρούσα κατάσταση υπερβολικού ελλείμματος το ταχύτερο δυνατόν, και το αργότερο έως το οικονομικό έτος 2006/07, σύμφωνα με το άρθρο 3 παράγραφος 4 του κανονισμού (ΕΚ) αριθ. 1467/97 του Συμβουλίου.

- να μειώσουν το έλλειμμα γενικής κυβέρνησης κάτω του 3 % του ΑΕΠ με αξιόπιστο και διατηρήσιμο τρόπο και προς τούτο να εξασφαλίσουν τη βελτίωση του διαρθρωτικού αποτελέσματος τουλάχιστον κατά 0,5 εκατοστιαίας μονάδας του ΑΕΠ μεταξύ του οικονομικού έτους 2005/06 και του οικονομικού έτους 2006/07.

Το Συμβούλιο τάσσει την [24η Ιουλίου 2006] ως διορία για τη λήψη από τις αρχές του Ηνωμένου Βασιλείου αποτελεσματικών μέτρων προς τον σκοπό αυτόν.

Επιπλέον, το Συμβούλιο καλεί τις αρχές του Ηνωμένου Βασιλείου να μεριμνήσουν όπως, μετά τη διόρθωση του υπερβολικού ελλείμματος, συνεχισθεί η δημοσιονομική εξυγίανση με σκοπό την επίτευξη του μεσοπρόθεσμου δημοσιονομικού στόχου που (i) παρέχει περιθώριο ασφαλείας σε σχέση με το όριο του 3 % του ΑΕΠ που έχει καθοριστεί για το έλλειμμα, (ii) διατηρεί συνετούς δείκτες χρέους λαμβάνοντας υπόψη την οικονομική και δημοσιονομική επίπτωση της γήρανσης του πληθυσμού και (iii) λαμβάνοντας υπόψη τα σημεία (i) και (ii), παρέχει δυνατότητες δημοσιονομικών ελιγμών, ιδίως σε σχέση με τις ανάγκες για δημόσιες επενδύσεις.

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.

Βρυξέλλες,

Για το Συμβούλιο

Ο Πρόεδρος

[1] http://europa.eu.int/eur-lex/en/treaties/selected/livre340.html

[2] ΕΕ L 209, 2.8.1997, σ. 6. Κανονισμός όπως τροποποιήθηκε από τον κανονισμό (ΕΚ) αριθ. 1056/2005 (ΕΕ L 174 της 7.7.2005, σ. 5).